Gdje su nestale elektronske poruke iz Bijele kuće?
Višestruke adrese elektronske pošte Karla Rovea i još 21 dužnosnika Bijele kuće, u očima demokrata rezultirale su pitanjem jesu li one 
New York Times izvještava o priznanju Bijele kuće prema kojem neke izgubljene poruke elektronske pošte, upućene u sjedište Republikanske stranke, imaju veze s kontroverzom oko otpuštanja osam američkih saveznih državnih tužitelja. Kako navodi njujorški dnevnik, ovakva objava predstavlja novi politički problem za Bijelu kuću budući da demokrati istodobno intenziviraju istragu pojedinosti u ovom slučaju. Demokrate naročito zanima jesu li Karl Rove i drugi vodeći savjetnici predsjednika Busha koristili svoje elektronske adrese, otvorene kod Republikanske stranke, kako bi izigrali obvezu čuvanja elektronskih poruka za potrebe arhiva. Višestruke adrese elektronske pošte Karla Rovea i još 21 dužnosnika Bijele kuće, u očima demokrata rezultirale su pitanjem jesu li one uporabljene kako bi službeni posao obavljao bez ostavljanja dokumentacije. Predsjednik Bush naložio je nadležnim službama u Bijeloj kući da povrate sve izgubljene poruke elektronske pošte. Demokrati su, međutim, skeptični te ne vjeruju da te poruke stvarno nedostaju. Washington Post javlja pak da je popularni radijski voditelj, Don Imus, dobio otkaz i na radijskoj mreži CBS-a putem koje je njegova emisija bila emitirana na više desetaka radijskih postaja diljem Sjedinjenih Država. Podsjetimo, u srijedu je televizija MSNBC objavila da prekida prenošenje Imusove radijske emisije. Analitičari kažu da je Imus donosio svojoj matičnoj radijskoj postaji u New Yorku oko 20 milijuna dolara godišnje ne računajući milijune dolara od drugih postaja za pravo emitiranja programa. Što se tiče karijere poznatog američkog radijskog voditelja stručnjaci vjeruju da će se Imus teško oporaviti, javlja New York Times. Kontroverza je izbila kad je opisujući žensku košarkašku ekipu sveučilišta Rutgers uporabio seksistički i rasistički izraz.